**Simon Johansson** (s. 14. kesäkuuta 1999 Tukholma, Ruotsi) on ruotsalainen jääkiekkopuolustaja, jolla on tulokassopimus NHL-seura Minnesota Wildin kanssa. Hän laukoo oikealta.

Ura
---

### Seuraura

Johansson on Boo IF:n kasvatti. Hän siirtyi juniorina sittemmin Djurgårdens IF:ään. Kaudella 2014–2015 Johansson oli U16 Division 1:ssä yhdeksällä osumallaan joukkueensa eniten maaleja tehnyt puolustaja, kuten myös U16 SM:ssä neljällä osumallaan. Hän oli myös kahdeksalla tehopisteellään Djurgårdenin tehokkain puolustaja Jonatan Asplundin kanssa. Johansson voitti kauden päätteeksi U16 SM:n mestaruuden. Kaudella 2016–2017 hän oli seuran J20-junioreiden tehokkain puolustaja ja neljänneksi paras pistemies David Bernhardtin kanssa tehoilla 7+14=21. He jakoivat koko J20 SuperElitin puolustajien pistepörssin yhdeksännen sijan.

Kaudella 2017–2018 Johansson toimi Djurgårdenin J20-junioreiden varakapteenina. Hän oli tehoilla 16+20=36 joukkueen toiseksi paras pistemies Erik Walli Walterholmin jälkeen. Johansson voitti myös koko SuperElitin puolustajien piste- ja maalipörssin. Hän debytoi samalla kaudella myös Djurgårdenin SHL-joukkueessa, jossa Johansson pelasi kahdeksan runkosarjaottelua tehden yhden maalin. Hän teki SHL-debyyttinsä 16. marraskuuta 2017 Växjö Lakers HC:tä vastaan. Johansson sai ottelussa jääaikaa 14 sekuntia ja hän keräsi teholukeman –1. SHL-uransa avausmaalin Johansson teki neljännessä ottelussaan 26. joulukuuta 2017 vieraissa Mora IK:ta vastaan.

Minnesota Wild varasi Johanssonin viidennellä kierroksella 148. pelaajana NHL:n varaustilaisuudessa 2018. Saman vuoden elokuussa Djurgården lainasi hänet koko kauden 2018–2019 kattavalla sopimuksella Ruotsin toiseksi korkeimmalle sarjatasolle HockeyAllsvenskan-joukkue Almtuna IS:ään. Johanssonin ensimmäinen kokonainen kausi miesten peleissä toi 43 runkosarjaottelussa tehot 3+8=11 ja kymmenessä karsintasarjan ottelussa tehot 2+1=3. Joulukuussa 2018 hän teki Djurgårdenin kanssa vuoden mittaisen jatkosopimuksen.

Kausi 2019–2020 oli Johanssonin varsinainen tulokaskausi SHL:ssä ja hän pelasi Djurgårdenissa 34 runkosarjaottelua tehopistein 1+6=7. Helmikuussa 2020 Johansson teki seuran kanssa kaksivuotisen jatkosopimuksen. Kaudella 2020–2021, helmikuussa 2021 Djurgården lainasi hänet sarjatasoa alemmas Allsvenskan-joukkue Mora IK:hon, kun joukkueen puolustuksesta oli sivussa useita pelaajia. Johansson pelasi siellä kauden loppuun, mutta hän palasi Djurgårdenin vahvuuteen vielä yhteen playoff-otteluun.

Johansson siirtyi kaudeksi 2021–2022 vuoden mittaisella sopimuksella SM-liigajoukkue Tampereen Ilvekseen. Hän jakoi tehoilla 8+24=32 koko liigan puolustajien pistepörssin kahdeksannen sijan Kärppien Topi Niemelän kanssa. Johansson voitti kauden päätteeksi SM-pronssia. Maaliskuussa 2022 hän teki Ilveksen kanssa vuoden mittaisen jatkosopimuksen.

Huhtikuussa 2022 Johansson teki kaksivuotisen NHL-tulokassopimuksen Minnesota Wildin kanssa.

### Maajoukkueura

Johansson on pelannut 15 nuorten maaottelua.

Pelityyli
---------

Elite Prospects -sivuston mukaan Johansson on taitava, hyökkäävä puolustaja, joka kykenee tekemään hyvin tulosta. Hän on arvokas pelaaja ylivoimalla, lukee peliä hyvin ja antaa helppoja avaussyöttöjä. Johanssonilla on myös tarkka laukaus ja hyvä koko.

Muuta
-----

Johanssonin pikkuveli Anton pelaa puolustajana Leksands IF:n organisaatiossa ja hän on debytoinut myös seuran SHL-joukkueessa. Simonin nuorempi pikkuveli Victor Johansson pelaa puolustajana Leksandin J18-joukkueessa. Veljesten isä Thomas Johansson pelasi omalla urallaan puolustajana pudotuspelit mukaan lukien yli 750 Elitserien-ottelua sekä yhtenä kautena Suomessa. Hän oli myös voittamassa MM-pronssia vuosina 1999 ja 2002. Thomas Johansson toimii nykyään Leksands IF:n SHL-joukkueen toimitusjohtajana. Simonin serkku Alexander Wennberg pelaa hyökkääjänä NHL-seura Florida Panthersissa.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 2016–2017 | Djurgårdens IF | SuperElit | 41 | 7 | 14 | 21 | 18 | 2 | 0 | 0 | 0 | 0 |
| 2017–2018 | Djurgårdens IF | SuperElit | 43 | 16 | 20 | 36 | 20 | 3 | 1 | 1 | 2 | 2 |
|  | Djurgårdens IF | SHL | 8 | 1 | 0 | 1 | 0 | – | – | – | – | – |
| 2018–2019 | Almtuna IS | Allsvenskan | 43 | 3 | 8 | 11 | 28 | – | – | – | – | – |
| 2019–2020 | Djurgårdens IF | SuperElit | 3 | 1 | 3 | 4 | 2 | – | – | – | – | – |
|  | Djurgårdens IF | SHL | 34 | 1 | 6 | 7 | 18 | – | – | – | – | – |
| 2020–2021 | Djurgårdens IF | SHL | 37 | 1 | 3 | 4 | 8 | 1 | 0 | 0 | 0 | 0 |
|  | Mora IK | Allsvenskan | 14 | 1 | 11 | 12 | 6 | – | – | – | – | – |
| 2021–2022 | Ilves | SM-liiga | 58 | 8 | 24 | 32 | 20 | 10 | 1 | 6 | 7 | 4 |
| 3 kautta | yhteensä | SHL | 79 | 3 | 9 | 12 | 26 | 1 | 0 | 0 | 0 | 0 |
| 1 kausi | yhteensä | SM-liiga | 58 | 8 | 24 | 32 | 20 | 10 | 1 | 6 | 7 | 4 |
| 2 kautta | yhteensä | Allsvenskan | 57 | 4 | 19 | 23 | 34 | – | – | – | – | – |

Lähteet
-------

* Simon Johansson The Internet Hockey Databasessa (englanniksi)
* Simon Johansson Eurohockey-sivustolla (englanniksi)
* Simon Johansson *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6 7 8  Simon Johansson *Elite Prospects*. Everysport Media Group AB.  (englanniksi)
2. ↑  Elite Prospects - Djurgårdens IF U16 *eliteprospects.com*. Everysport Media Group AB. Viitattu 24.2.2020. (englanniksi)
3. ↑  Elite Prospects - Djurgårdens IF J20 *eliteprospects.com*. Everysport Media Group AB. Viitattu 24.2.2020. (englanniksi)
4. ↑  Elite Prospects - J20 SuperElit Stats 2016-2017 *eliteprospects.com*. Everysport Media Group AB. Viitattu 24.2.2020. (englanniksi)
5. ↑  Elite Prospects - Djurgårdens IF J20 *eliteprospects.com*. Everysport Media Group AB. Viitattu 24.2.2020. (englanniksi)
6. ↑  Simon Johansson *SHL.se*. SHL AB. Viitattu 24.2.2020. (ruotsiksi)
7. ↑  Tjern, Peter: Offensiv back lånas in *almtuna.com*.  13.8.2018. Almtuna IS Ishockey AB. Viitattu 24.2.2020. (ruotsiksi)
8. ↑  Ek, Mattias: Nytt kontrakt för Djurgårdstalangen *HockeyNews.se*.  19.12.2018. Everysport Media Group. Viitattu 24.2.2020. (ruotsiksi)
9. ↑  Eklund och Johansson stannar i Djurgården *difhockey.se*.  19.2.2020. Djurgården Hockey AB. Viitattu 24.2.2020. (ruotsiksi)
10. ↑  Åström, Kenny: Mora IK tar in två spelare på backsidan *moraik.se*.  15.2.2021. Mora Ishockeyklubb. Viitattu 18.5.2021. (ruotsiksi)
11. ↑  Lahtinen, Matias: Ilves kiinnitti tulevalle kaudelle Balázs Sebőkin sekä neljä nuorta pelaajaa – "Sebők on monipuolinen ja luisteluvoimainen pelaaja" *Jatkoaika.com*.  5.5.2021. Jatkoaika r.y. Viitattu 18.5.2021.
12. ↑  Elite Prospects - Liiga Stats 2021-2022 *eliteprospects.com*. Everysport Media Group AB. Viitattu 1.6.2022. (englanniksi)
13. ↑  Seppä, Lassi: Ilves julkaisi kasan jatkosopimuksia − Eemeli Suomi ja Petri Kontiola jatkavat tupsukorvissa *Jatkoaika.com*.  11.3.2022. Jatkoaika r.y. Viitattu 12.3.2022.
14. ↑  Wild Signs Simon Johansson to a Two-Year, Entry-Level Contract *nhl.com/wild*.  28.4.2022. SAINT PAUL, Minn.:  Minnesota Wild. Viitattu 1.6.2022. (englanniksi)
15. ↑  Hurmerinta, Eero: Ilveksen ruotsalaispuolustaja Johansson NHL-sopimukseen *Jatkoaika.com*.  28.4.2022. Jatkoaika r.y. Viitattu 1.6.2022.
16. ↑  Anton Johansson *Elite Prospects*. Everysport Media Group AB.  (englanniksi)
17. ↑  Victor Johansson *Elite Prospects*. Everysport Media Group AB.  (englanniksi)
18. ↑  Thomas Johansson *Elite Prospects*. Everysport Media Group AB.  (englanniksi)
19. ↑  Alexander Wennberg *Elite Prospects*. Everysport Media Group AB.  (englanniksi)